钦定古今图书集成/明伦汇编/官常典/第291卷 > 孙奂
## 钦定古今图书集成/明伦汇编/官常典/第291卷 > 孙奂

按：《三国吴志孙静传》：“静子奂，字秀明，兄皎既卒，代统
其众，以扬武中郎将领江夏太守。在事一年，遵皎旧
迹，礼刘靖、李允、吴硕、张梁及江夏闾举等，并纳其善。
奂讷于造次，而敏于当官，军民称之。黄武五年，权攻
石阳，奂以地主使所部将军鲜于丹帅五千人先断
淮道，自帅吴硕、张梁五千人为军前锋，降高城，得三”
将，大军引还。权诏使在前住。驾过其军，见奂军阵整
齐，权欢曰：“初吾忧其迟钝，今治军诸将少能及者，吾
无忧矣。”拜扬威将军，封沙羡侯。吴硕、张梁皆裨将军，
赐爵关内侯。奂亦爱乐儒生，复命部曲子弟就业，后
仕进朝廷者数十人。年四十，嘉禾三年卒。子承嗣，以
昭武中郎将代统兵领郡。赤乌六年卒，无子。封承庶
弟壹奉奂后，袭业为将。孙峻之诛诸葛恪也，壹与全
熙、施绩功恪弟公安督融，融自杀，壹从镇南，迁镇军，
假节，督夏口。及孙𬘭诛滕引、吕据，据、引皆壹之妹丈
也。壹弟封又知引、据谋，自杀。𬘭遣朱异潜袭壹，异至
武昌，壹知其攻己，率部曲千馀口过将，引妻奔魏。魏
以壹为车骑将军、仪同三司，封吴侯，以故主芳贵人
邢氏妻之。邢美色妒忌，下不堪命，遂共杀壹及邢氏。
壹入魏，黄初三年死。